16/01/2017 | Administración LocalMunicipal
A Coruña
Secretaría Xeral
Información pública

A Alcaldía - Presidencia con data 26 de decembro de 2016, ditou o seguinte DECRETO: O Decreto da Alcaldía de 15 do xuño do 2015 estableceu a estrutura e organización dos niveis superiores da administración municipal executiva, de conformidade co establecido na Lei 7/85, de 2 de abril, Reguladora das Bases do Réxime Local, Lei 5/97 de 22 do xullo, de administración local de Galicia e Regulamento Orgánico Municipal. Dita estrutura foi modificada por Decreto de 7 de outubro de 2015 e 15 de xuño de 2016. Os principios que rexen a estrutura e organización da administración executiva son os de eficacia, eficiencia, democratización, transparencia, transversalidade, simplificación da estrutura administrativa e redución do gasto político da acción de goberno. Dentro da aplicación do principio de xerarquía, apostouse por unha estrutura integrada e colexiada de áreas sectoriais que se coordinan con outras que xestionan políticas transversais. Afondando nestes principios e para abordar os novos retos e proxectos do goberno, xurde a necesidade de facer adaptacións na estrutura das Áreas encomendadas ás concellerías de Medio Ambiente e Mobilidade Sostible e Rexeneración Urbana e Dereito a Vivenda. Na proposta conxunta das concellerías de Rexeneración Urbana e Dereito á Vivenda, Medio Ambiente e Mobilidade sostible, razoase que as políticas de mobilidade sostible teñen un carácter estratéxico e afectan transversalmente a moitos aspectos da vida cidadá. Atinxen á seguridade pública, á saúde das persoas, á actividade dos axentes económicos, ao medio ambiente e á urbanización e humanización da cidade. O transporte público sostible, a redución do transporte individual que consume combustibles fósiles de xeito pouco eficiente, o fomento do uso da bicicleta ou do tránsito peonil son estratexias da mobilidade urbana sostible cuxas propostas de actuación esixen ordenar o territorio dende o punto de vista da mobilidade. Sen deixar de considerar e aínda integrando a importante faceta medioambiental das políticas de mobilidade, no momento actual é preciso poñer énfase na coordinación da planificación e execución de actuacións físicas no espazo público (xerarquización viaria e actuación sobre zonas conflitivas, preferencias do transporte público, rede de itinerarios e aparcamentos para bicicletas, rede de itinerarios peonís, liñas prioritarias de transporte, zonas de carga e descarga, estacionamentos, etc.), coa política de mobilidade, establecendo unhas medidas de coordinación efectivas e unha estrutura administrativa que facilite dita posta en común. Para favorecer a coordinación, se propón o establecemento dun vínculo orgánico entre as concellerías que se ocupan de ambos os dous sectores da acción municipal. Ditas concellerías manterían as funcións e atribucións que actualmente teñen conferidas ao tempo que se crea unha grande área de xestión da que será responsable o Tenente de Alcalde titular da Concellería de Rexeneración Urbana e Dereito a Vivenda. A coordinación funcional levarase a cabo por medio de dúas direccións de área dependentes xerarquicamente da concellería de Rexeneración Urbana e Dereito a Vivenda. É competencia do Alcalde a teor do disposto no art.124.4 k) da citada Lei 7/85, e do Título X do Regulamento Orgánico Municipal, que lle atribúen o establecemento da organización e estrutura da administración municipal executiva. O artigo 126 do R. O. M. regula as grandes áreas de xestión e a súa estrutura. En consecuencia, RESOLVÍN: Primeiro.- Modificar o apartado Cuarto I do Decreto de 15 do xuño de 2015, polo que se aprobaba a estrutura das Áreas de Goberno, no que afecta as Concellerías de Rexeneración Urbana e Dereito á Vivenda e Medio Ambiente e Mobilidade Sostible, nos termos que resultan dos apartados seguintes. Segundo.- De conformidade co establecido no artigo 126 do Regulamento Orgánico Municipal se crea a Área de Rexeneración Urbana, Dereito a Vivenda e Mobilidade Sostible, que comprenderá: A) Rexeneración Urbana e Dereito á Vivenda. A/O Tenente de Alcalde titular exercerá como responsable da Área, conforme ao artigo 127 do Regulamento Orgánico Municipal. Xestionará as materias seguintes: - Urbanismo. - Infraestruturas e equipamentos. - Vivenda. - Ordenación do Porto. B) Mobilidade Sostible. - Mobilidade e accesibilidade. A persoa titular xestionará as seguintes materias: - Tráfico. - Usos e aproveitamentos no dominio público. - Transporte, Estación de Autobuses e Parque Móbil Municipal. Terceiro.- A Área de Medio Ambiente e Mobilidade Sostible pasa a ser Medio Ambiente e mantén as súas funcións e delegacións de atribucións que corresponden á titular da Concellería de Medio Ambiente. Cuarto.- Igualmente, os titulares das concellerías que se integran na Área de Rexeneración Urbana, Dereito a Vivenda e Mobilidade Sostible manterán as delegacións de atribucións que lles foran conferidas por resolucións anteriores. Casas Consistoriais da Cidade da Coruña, a vinteseis do decembro do 2016. O Alcalde, Xulio Xosé Ferreiro Baamonde. Asdo.” A Coruña, 10 de xaneiro de 2017. O ALCADE, PD. D. Mª Eugenia Vieito Blanco